《次韵斯远同彦章见过之作》
宋代·赵蕃

昔人结交谈耳余，一朝变起肝脑涂。
吾曹结交自有道，嗜好又况子与余。
每忆见君吾里初，中间去君落江湖。
归来忽忽夏复夏，相过凡几穷朝晡。
君家仲容亦吾徒，向来亦恨天一隅。
我今借屋得近市，渠乃屏迹田间庐。
吾曹与物自多忤，颂诗读书犹论古。
君才端可供王羞，而我不足供鼎俎。
胡为爱我不弃我，匪但追随仍晤语。
南山有约不可渝，可堪旧雨连今雨。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。